詠蠟梅呈李仲孫
作者：劉才邵
朝代：宋

paragraphs: 霜鋪鴛瓦茸茸白，紅日破寒舒曉色。
小枝斜傍碧闌干，光透香融嬌欲滴。
緣何便證紫金容，勝妙從來衆香國。
時世梳粧嫌不稱，豈假嫩黄拂宫額。
清潤疑和玉髓膏，鮮妍似鍊鸞蜂液。
團香掠蘂太辛勤，堪笑蜜房屯羽客。
更有一般超絕處，畫史儘工描不得。
漏板丁丁夜向闌，金波浸影寒光溢。
賞奇自昔屬多情，況復南人多未識。
恰及開時寄一枝，後時便恐香難拾。
須藉高才與發揚，妙句收歸花萼集。